Transnet skors 8 top-bestuurdersArgieffoto Transnet het voorkomende skorsingsbriewe aan agt topbestuurders uitgereik nadat aanbevelings deur vorige interne oudits en forensies verslae nie deur die bestuur geïmplementeer is nie. “Die besluit om die bestuurders voorkomend te skors is geneem nadat daar besef is dat verslae wat oor die jare opgestel is net lê en ophoop en nie opgevolg word nie. Die indruk is dus geskep dat die forensiese verslae se bevindinge slegs deur enkele werknemers opgevolg is,” het Transnet in ŉ verklaring gesê. Die staatsbeheerde instelling het gesê ten einde “gelykheid en regverdigheid” te verseker teenoor almal betrokke het die maatskappy ŉ eksterne ondersteuningsdiens ingekry om die aanbevelings in die verslae te finaliseer. Tau Morwe, waarnemende uitvoerende hoof van Transnet, het gesê die skorsingsbriewe is aan senior bestuurders uitgereik, insluitend hoof- en uitvoerende bestuurders. Van die bestuurders word in verslae wat al in 2011 opgestel is geïmpliseer. “Aanbevelings wat uit die verslae voortgespruit het, is nie deur bestuur opgevolg nie. Ons het anonieme klagtes van werknemers ontvang oor sommige van die bewerings wat in die verslae genoem word,” het Morwe gesê. Die top-bestuurders is 48 uur gegee om redes aan te voer hoekom hulle nie geskors moet word nie. Molatwane Likhete, woordvoerder van Transnet, het gesê meer besonderhede oor die klagtes teen die bestuurders sal bekend gemaak word sodra alle ondersoeke afgehandel is. “Dit word alles gedoen met die doel om goeie korporatiewe bestuur te verseker en die integriteit van die maatskappy te herstel. Die skorsings word op ŉ oop en deursigtige wyse hanteer, en die regte van geaffekteerde werknemers word gerespekteer,” het Likhethe gesê.